b'\n_START_ARTICLE_\nVictor Stepaniuc\n_START_SECTION_\nEduca\xc8\x9bie, via\xc8\x9b\xc4\x83 timpurie\n_START_PARAGRAPH_\nVictor Stepaniuc s-a n\xc4\x83scut la data de 13 iulie 1958 \xc3\xaen satul Coste\xc8\x99ti (raionul Ialoveni). A absolvit Facultatea de Filologie \xc8\x99i Istorie a Universit\xc4\x83\xc8\x9bii de Stat din Chi\xc8\x99in\xc4\x83u, devenind profesor de limb\xc4\x83 \xc8\x99i literatur\xc4\x83 rus\xc4\x83 \xc8\x99i de istorie. A urmat apoi cursuri postuniversitare juridice la Universitatea Liber\xc4\x83 Interna\xc8\x9bional\xc4\x83 din Moldova. Ulterior, a ob\xc8\x9binut titlul \xc8\x99tiin\xc8\x9bific de doctor \xc3\xaen istorie. Teza sa \xe2\x80\x9eEvolu\xc8\x9bia statalit\xc4\x83\xc8\x9bii moldovene\xc8\x99ti \xc3\xaen epoca contemporan\xc4\x83\xe2\x80\x9d \xc8\x99i monografia \xe2\x80\x9eStatalitatea poporului moldovenesc\xe2\x80\x9d au fost criticate de unii istorici unioni\xc8\x99ti din Republica Moldova \xc8\x99i Rom\xc3\xa2nia._NEWLINE_\xc3\x8en anul 1975, \xc8\x99i-a \xc3\xaenceput cariera didactic\xc4\x83 ca profesor de limb\xc4\x83 \xc8\x99i literatur\xc4\x83 rus\xc4\x83, precum \xc8\x99i profesor de istorie la \xc8\x99coala medie din satul Hansca (raionul Ialoveni). \xc3\x8en perioada 1985-1996 a fost director al \xc8\x99colilor din satele Hansca \xc8\x99i Coste\xc8\x99ti (raionul Ialoveni).\n_START_SECTION_\nPolitician comunist \xc8\x99i apoi socialist\n_START_PARAGRAPH_\nVictor Stepaniuc este un adept al ideii socialiste. A fost membru PCUS. \xc3\x8en anul 1994, dup\xc4\x83 desfiin\xc8\x9barea \xc8\x99i interzicerea Partidului Comunist din Moldova, Victor Stepaniuc \xc3\xaempreun\xc4\x83 cu Valeriu Senic \xc8\x99i Victor Morev \xc8\x99.a. particip\xc4\x83 la alegerile parlamentare din 27 februarie 1994 pe listele Blocului Electoral\xc2\xa0Partidul Socialist\xc2\xa0\xc8\x99i\xc2\xa0Mi\xc8\x99carea "Unitate-Edinstvo". Devine deputat abia peste 2 ani, \xc3\xaen 1996. \xc3\x8entre timp, revigoreaz\xc4\x83 \xc3\xaempreun\xc4\x83 cu Vladimir Voronin, Ivan Calin \xc8\x99i alte c\xc3\xa2teva persoane Partidul Comuni\xc8\x99tilor, devine membru al Partidului Comuni\xc8\x99tilor din Republica Moldova. Este ales \xc3\xaen anul 1998 ca deputat al acestei forma\xc8\x9biuni politice \xc3\xaen Parlamentul Republicii Moldova, fiind reales \xc3\xaen aceast\xc4\x83 demnitate la alegerile parlamentare din anii 2001, 2005, aprilie 2009, iulie 2009. \xc3\x8en calitate de deputat, Stepaniuc a \xc3\xaendeplinit func\xc8\x9biile de membru \xc3\xaen Comisia juridic\xc4\x83 pentru numiri \xc8\x99i imunit\xc4\x83\xc8\x9bi (1996-1998), pre\xc8\x99edinte al Comisiei parlamentare pentru tineret, sport \xc8\x99i turism (1998-2001), pre\xc8\x99edinte al Comisiei pentru cultur\xc4\x83, \xc8\x99tiin\xc8\x9b\xc4\x83, educa\xc8\x9bie, tineret, sport \xc8\x99i mijloace de informare \xc3\xaen mas\xc4\x83 (2005-2008), membru al Biroului Permanent (1998-2005), vicepre\xc8\x99edinte (1998-2001) \xc8\x99i pre\xc8\x99edinte (2001-2005) al frac\xc8\x9biunii parlamentare a Partidului Comuni\xc8\x99tilor._NEWLINE_La Plenara Comitetului Central al PCRM din anul 2001 a fost ales Secretar Executiv al Comitetului Central al PCRM, \xc3\xaen anul 2005, Stepaniuc este ales secretar pe probleme de ideologie, membru al Comitetului Central \xc8\x99i al Comitetului Executiv Politic al PCRM._NEWLINE_De asemenea, \xc3\xaen perioada 24 ianuarie 2000 - 26 ianuarie 2001 a fost membru supleant \xc3\xaen delega\xc8\x9bia Republicii Moldova la Adunarea Parlamentar\xc4\x83 a Consiliului Europei, apoi membru titular al APCE (23 aprilie 2001 - 28 iunie 2002)._NEWLINE_La data de 16 ianuarie 2008, pre\xc8\x99edintele Vladimir Voronin a semnat decretul privind numirea lui Victor Stepaniuc \xc3\xaen func\xc8\x9bia de viceprim-ministru \xc3\xaen Guvernul Vasile Tarlev (2). El \xc8\x99i-a p\xc4\x83strat func\xc8\x9bia de ministru \xc8\x99i \xc3\xaen noul guvern format de Zinaida Grecean\xc3\xaei la data de 31 martie 2008._NEWLINE_Decizia Partidului Comuni\xc8\x99tilor (PCRM), din 7 decembrie 2009, de a boicota alegerile preziden\xc8\x9biale a servit drept motiv pentru Victor Stepaniuc \xc8\x99i al\xc8\x9bi deputa\xc8\x9bi comuni\xc8\x99ti (Vladimir \xc8\x9aurcan, Ludmila Belcencova, Valentin Guznac \xc8\x99i Svetlana Rusu) de a p\xc4\x83r\xc4\x83si forma\xc8\x9biunea. To\xc8\x9bi cei cinci au ajuns \xc3\xaen fruntea Partidului \xe2\x80\x9cMoldova Unit\xc4\x83 \xe2\x80\x94 \xd0\x95\xd0\xb4\xd0\xb8\xd0\xbd\xd0\xb0\xd1\x8f \xd0\x9c\xd0\xbe\xd0\xbb\xd0\xb4\xd0\xbe\xd0\xb2\xd0\xb0\xe2\x80\x9d (PMUEM) \xc3\xaen care Victor Stepaniuc a de\xc8\x9binut func\xc8\x9bia de vicepre\xc8\x99edinte p\xc3\xa2n\xc4\x83 aproape de alegerile parlamentare din 28 noiembrie 2010, c\xc3\xa2nd el a decis s\xc4\x83 participe \xc3\xaen calitate de candidat independent \xc8\x99i respectiv s\xc4\x83 renun\xc8\x9be la calitatea de membru al PMUEM._NEWLINE_Pe 29 octombrie 2011, Victor Stepaniuc \xc3\xaempreun\xc4\x83 cu Grigore Cu\xc8\x99nir au pus bazele Partidului Popular Socialist din Moldova (PPSM), la congresul de constituire particip\xc3\xa2nd aproximativ 250 de delega\xc8\x9bi din 24 de raioane ale republicii._NEWLINE_\xc3\x8en calitate de istoric, deputat \xc8\x99i viceprim-ministru, a promovat ideea renun\xc8\x9b\xc4\x83rii la istoria rom\xc3\xa2nilor ca obiect de studiu \xc3\xaen \xc8\x99coal\xc4\x83 \xc8\x99i introducerea a noi manuale de istorie, care reflectau altfel istoria na\xc8\x9bional\xc4\x83 a Moldovei. Concep\xc8\x9bia acestuia, bazat\xc4\x83 pe moldovenism, se refer\xc4\x83 la faptul c\xc4\x83 moldovenii av\xc3\xa2nd o statalitate de 650 ani, sunt o na\xc8\x9biune diferit\xc4\x83 de rom\xc3\xa2ni.\n_START_SECTION_\nDate Personale\n_START_PARAGRAPH_\nVictor Stepaniuc are gradul militar de locotenent-colonel \xc3\xaen rezerv\xc4\x83._NEWLINE_Vorbeste fluent limba rus\xc4\x83 \xc8\x99i la nivel mediu limba englez\xc4\x83._NEWLINE_Este pasionat de motociclete de la virsta de 20 de ani._NEWLINE_Este pasionat de instrumentele muzicale, \xc3\xaen special chitar\xc4\x83, ionic\xc4\x83, acordeon, tobe._NEWLINE_A fost conduc\xc4\x83torul \xc8\x99i fondatorul Ansamblului Muzical al \xc8\x98colii Nr.1 din Co\xc8\x99te\xc8\x99ti._NEWLINE_Este c\xc4\x83s\xc4\x83torit \xc8\x99i are 3 copii.'